Hochstedt (Erfurto)

**Hochstedt** estas urboparto de Erfurto, Germanujo, situante ne tute 10 kilometrojn for de la erfurta urbocentro, en la valo de la rojo *Vieselbach*. Ĝi enfluas ankaŭ en la tiea akvobaraĵo *Talsperre Vieselbach*. Estas Hochstedt en la agrikulturoza Turingia Baseno kun la sekvantaj najbaraj vilaĝoj: Vieselbach (norde), Utzberg (eoste), Mönchenholzhausen (sude), Linderbach kaj Azmannsdorf (ambaŭ ueste). Fine de 2024 ĝi havis 275 enloĝantojn; ĝia alteco estas inter 216 kaj 227 metroj.

## Historio 
La unua mencio de Hochstedt estis en 1104, kiel *Hockestett*, en havaĵregistro de la Petra Klostro de Erfurto. La benediktanoj vitkulturadis tie (k.p. pri tio ankaŭ la arenomo *Weinberg*). Hochstedt detruis erfurtanoj en 1272 dum kvereloj kun la grafoj de Gleichen. Albrecht kaj Ernst de Gleichenstein estis donacintaj siajn rajtojn pri terenoj kaj bieno de Hochstedt al la frokuloj en 1273. En 1316 vendis Hermann von Gleichen al la klostruloj terenon en Hochstedt kaj garantiis al ili la privilegio pri la unua aĉetrajto juĝoj kun korpa puno en Hochstedt. Dek unu jarojn pli malfrue, en 1327, vendis li la Grafujon Vieselbach (al kiu apartenis ankaŭ Hochstedt), al la urbo Erfurto.

Mezepoko Hochstedt estis unu el 300 vilaĝoj apud Erfurto kiuj specialiĝis pri la kultivado de izatido. Nur en Hochstedt troviĝis 50 agroj plenaj de izatido ĉirkaŭ la jaro 1500: ĝin prizorgis 11 agrikulturistoj. En 1616 oni decidis novkonstruon de kirko; en 1690 ĝi iĝis filio de la preĝejo de Azmannsdorf. Kiam la erfurtaj landoj estis nove ekdadministritaj, Hochstedt venis en 1706 al la Administradujo Azmannsdorf. En 1726 la hochstedt-anoj oficiale ekrajtis fari bieron. En 1802 ekregis la prusoj; jaron pli malfrue la Petra Klostro estis sekularigita fare de la prusoj. En 1806 ĝi ekapartenis al la Princlando Erfurto. Post la Viena kongreso grandaj partoj de la orienta erfurta landaro venis al la granddukujo Saksio-Vajmaro-Eisenach.

En 1842 la iama klostra bienaro estis dividita kaj laupece vendita. Post 1922 Hochstedt estis parto de la Distrikto Vajmaro. Post la Dua Mondmilito ĝi submetiĝis al la Distrikto Erfurto. En la 14.3.1974 ĝi fariĝis parto de Vieselbach. Kun la erfurtiĝo ĉi-lasta en la 1.7.1994, ankaŭ Hochstedt erfurtiĝis.

En 1978 la Sankta Pankracio brulkonsumiĝis pro nekonataj kaŭzoj kaj rekonstruiĝis ĝis 1984 en pli modesta maniero. En 2004 oni solene festis la 900-an datrevenon de la unua dokumenta menciiĝo.  
## Ekonomio kaj trafiko 
La plej grava ekonomia entrepreno en Hochstedt estas GVZ (Güterverkehrszentrum Vieselbach), kiu troviĝas oriente de la vilaĝo. En decembro 2009 la firmao *Bosch Solar Energy AG* sur agra tereno de GVZ malfermis grandan sunenergian parkon.

Tra la landa ŝoseo L 1056 ekzistas konektoj al Vieselbach kaj Sömmerda norde kaj al  Mönchenholzhausen (federacia ŝoseo B 7) sude. La stacidomo de Vieselbach estas ĉ. 700 metroj norde de la vilaĝocentro. 

## Kulturo kaj vidindaĵoj 
* En somero 2003 malfermiĝis regionhistoria muzeo *(Heimat- und Waidmuseum)*. Temas pri flanka ejo de iama lernejo: enireje maldekstre bonvenigas onin impona historia fajroestingilo (fabrikita en 1884 en Vieselbach). En 2006 oni startigis ĉiujaran prezenton de speciala ekzpozicio. Multo rilate al la muzeo temigas la kultivadon de izatido. 
* De 2005 ĉiujare estas okazigata izatida festo. 
* En septembro 2009 estis senvualigita izatidkultivada temo *Waid-Denkmal*: temaspri imito de izatidmueleja ŝtono kun tabulo kun la nomoj de izatidkulturistoj el Hochstedt (inter 1492-1510), laŭ la erfurta registro *Waidbüchlein*. 
* Monumento por falintaj soldatoj de ambaŭ mondmilitoj sur la centra placo. Inter 1953 kaj la Turniĝo troviĝis tie ĉi monumento por Karl Marx. La ŝtono estis, post flankenmetiĝo, ŝtelita en 2011. 
* La Pankracia Kirko rekonstruiĝis post fajra detruo kaj rekonsekriĝis en novembro 1984. Altvaloraj objektoj (altaro, predikejo, baptujo) tiam ankaŭ detruiĝis. Post pli modesta novkonstruo estas nun ene triptiko kaj pupitro.

## Societoj 
* Heimatverein Hochstedt e.V. (regionhistoria amikaro)
* SV Blau Weiß 90 Hochstedt e.V. (futbalklubo)

## Literaturo 
* Dagmar kaj Walter Blaha: *Hochstedt. Eine Ortsgeschichte*. Verein für die Geschichte und Traditionspflege von Hochstedt. Dua eldono, Hochstedt 2005.

## Eksteraj ligiloj 
* *Heimatverein* kun multaj privilaĝaj informoj 
*elarkiva prezento de la vilaĝo - sur erfurtaj municipaj paĝoj (2011) 
## Notoj 
Kategorio:Urbopartoj de Erfurto